
A kelet-közép-európai történelmi belvárosok rehabilitációja és gazdasági szerkezetváltás folyamata Gyula és Selmecbánya példáján

A dolgozat témája a kelet-közép-európai városok történelmi belvárosának rehabilitációja, valamint a történelmi belvárosok megújításának indukciós hatásának vizsgálata a gazdasági szerkezetváltás folyamatára. A város fogalmának eltérő értelmezései (pl.: földrajz, műszaki tudományok), a városfejlesztés, városrehabilitáció fogalmának és típusainak bemutatása adja a dolgozat elméleti alapját. Kelet-Közép-Európában az államszocializmus ideje alatt nem fordítottak kellő figyelmet a történelmi belvárosok és történelmi belső lakónegyedek épületállományának kellő fizika karbantartására és felújítására. Ezen mulasztások és az ezekhez  kapcsolódó, felszínre kerülő társadalmi problémák, együtt gyors és integrált megoldást kívántak a rendszerváltozás után. Az új politikailag, gazdaságilag és társadalmilag egyedinek nevezhető posztszocialista kereteket között a magyar és a szlovák önkormányzatoknak is próbálnak sikeres városrehabilitációt véghezvinni. Az újonnan létrejött önkormányzatok szakember, tőke és a szisztematikus tervezés hiányával szembesültek. A posztszocialista városi átalakulás minden szempontból új kihívások elé állította az éppen megalakuló önkormányzati és az újonnan megjelenő piaci szereplőket, s új térbeli-társadalmi konfliktusok kialakulásához vezetett. Ez legerősebben a történelmi belvárosokban éreztette hatását, ahol a piaci szereplők döntései látványos változásokat hoztak, le- vagy éppen felértékelve a tér egyes elemeit. A dolgozat fő kérdése, hogy a történelmi belvárosok rehabilitációja, a vizsgált városokban, milyen pozitív vagy negatív hatást gyakorol a gazdasági szerkezetváltás folyamatára? A két esettanulmány Gyula és Selmecbánya is a turizmusra alapozva kívánja a kiutat megtalálni az ipar volumenének leépülése utáni gazdasági válságból. A statisztikai adatok elemzése arra a következtetésre adott okot, hogy kijelentsem a történelmi belvárosok rehabilitációja pozitív, serkentő hatással bírt a gazdasági szerkezetváltás folyamatára a két városban. Ezt a vizsgált statisztikai adatok alátámasztják, hiszen a történelmi belváros megújítása utáni években a mutatók (látogatók, vendégéjszakák, szálláshelyek száma) mindkét településen jelentősen növekedtek.



